Publication: Magyar Közlöny
Issue: MK-2010-1 (Year: 2010, Number: 1)
Era: contemporary
Section: „3. számú melléklet a 17/2004. (V. 20.) OM rendelethez
Paragraph Index: 1703

1. Az előkészítő év során a szóbeli és írásbeli kommunikációs műfajok alkotásának és felhasználásának gyakorlásával a tanulók képesek lesznek gondolataikat, érzéseiket pontosan megfogalmazni; a szűkebb és tágabb közösség tagjaként megfelelő formában kifejezni. A kommunikációs nevelés a kulturált nyelvi magatartás kialakítására törekszik; a toleráns, beszédpartnerére odafigyelő és gondolatait tömören, érzékletesen kifejező nyelv és nyelvi magatartásforma egyben a jellemformálás eszköze is. A leggyakoribb tömegkommunikációs műfajok kifejezésmódjának, valamint a könyvtár és a digitális technológiák használatának magabiztosabb ismerete az önálló ismeretszerzésre is felkészíti a tanulókat. A kommunikáció nyelvi és nem nyelvi kifejezőeszközeinek tudatos alkalmazása, valamint a kongruens és kulturált nyelvi magatartásra törekvés kialakítása szintén feladat.

Source: https://magyarkozlony.hu/hivatalos-lapok/7329b4f3e9e299090f09eb5f8d4d93e3e0bd4498/dokumentumok/7a31f587703ba0815b40a53569b4bf7f7e834456/letoltes